和寄可庵盧教諭
作者：何夢桂
朝代：宋

paragraphs: 平生浪說齊諧志，杞國有天驚墮地。
不周摧折天柱傾，咄咄古今真怪事。
元氣不死橋運興，千古日月長懸奔。
照見可庵一片心脾真硉兀，揮斥八極游天根。
兩眼癡蟇不能食，坐觀蝡動自形色。
獨吸泠風飲沆瀣，去向南溟六月息。
不學神仙慕安期，陶潛曠達其庶幾。
卜築前窀從與老，太行世路從顛危。
桓魋石槨嘻未達，昭陵玉匣荒丘垤。
東門樹檟四時青，獨對青山問明月。
孤山梅，逋仙一去喚不回。
三逕竹，空懷二仲人如玉。
處士松，世無鄭老遺高風。
何如及今收拾千岩萬壑秀，飛廉道前豐隆後。
美人服薜带女蘿，自起傞傞舞長袖。
得時爲鳴鳳，失時爲卧龍，且問君王乞三峰。
百年三萬六千日，倏忽起滅天際虹。
散髮披襟任坦率，時澆磊磈斟寒碧。
眼高一世四海空，婢膝奴顔死人役。
君不見烏棲曲、白紵歌，長繩不繫白日梭，時耶命耶將奈何。
前有香山翁，後有洛陽老。
嘉會不數逢，千載誰復道。
蛟翁此來遊，三珠烱相照。
憑誰畫作五老圖，著我坐隅添一笑。